|  |
| --- |
| Velkommen.  2020-2021  Nå er det din tur til å bli konfirmant i Rjukan kirke |

# En viktig tid – et viktig valg!

## Du er bare et år unna en høytidelig dag i livet ditt. Velkommen som konfirmant i Rjukan kirke!

Konfirmanttiden er en tid for å tenke nye tanker, få nye opplevelser og kanskje få nye venner! Temaer vi skal utforske sammen er: Hvor kommer jeg fra? Hva skal jeg bruke livet til? Finnes Gud? Vennskap og menneskeverd. Sorg og glede. Mote og mobbing. Kjærlighet, seksualitet og samliv. Miljø og rettferdighet. Hvordan kan jeg bety noe for andre? Hvem er Jesus?

I konfirmanttiden er det tid og rom for å tenke og stille spørsmål.

En tid for å lære mer om Gud, deg selv og om andre mennesker.

### Hva er konfirmasjon?

Ordet konfirmasjon kan bety både «å bekrefte» og «å gjøre sterk». Konfirmasjonshandlingen er en forbønnshandling hvor vi ber Gud om å velsigne og å styrke hver enkelt konfirmant. Det forutsettes ikke noen bekjennelse fra konfirmantens side. Det viktigste med konfirmanttiden er å bli bedre kjent med den kristne tro, der Gud sier ja til oss og vil være en del av våre liv.

### En konfirmanttid for alle

Uansett funksjonsevne har alle rett til en god konfirmanttid. Er det behov for individuell tilrettelegging, ta kontakt så snart det lar seg gjøre. Døvemenighetene har et eget konfirmanttilbud. Se dovekirken.no

**I vinterferien 24-28 februar 2021** er det konfirmantleir på Gjennestad vgs. der konfirmantene er sammen med konfirmanter i store deler av øvre Telemark, inkludert Ulefoss, Lunde, Sauherad, Bø og mange andre menigheter. Denne leiren kan – hvis korona situasjonen fortsatt er et hinder bli utsatt eller avlyst.

Leiren utgjør i konfirmasjonsplanen halve konfirmasjonstiden din. For konfirmanter som av ulike grunner ikkje får vært med på sommerleir har vi et felles pilegrimskonfirmantopplegg. Våren 2021 har vi konfirmanttreff i Seljord, med turneringer, konkurranser, aktiviteter og informasjon om Kirkens Nødhjelp og Fasteaksjonen.

### 

I tillegg har vi samlinger og gudstjenester i Rjukan kirke , samt at vi i samarbeid med konfirmantene i Tinn reiser vi på weekendtur til Skirva Fjellkyrkje.

Vi ønsker å gi deg gode opplevelser sammen med venner og ledere.

### Jeg er ikke døpt – kan jeg konfirmeres?

Du er velkommen til å delta i konfirmantopplegget selv om du ikke er døpt. Dåpen er en forutsetning for å delta i den avsluttende forbønnsgudstjenesten. Hvert år er det flere konfirmanter som blir døpt i ordinære eller egne gudstjenester.

### Slik melder du deg på som konfirmant:

Facebooksiden:

**Konfirmanter i Kirken i Tinn 2020 2021**

Eller hjemmesiden til Kirken i **Tinn:** [**https://kirken.tinn.no/Konfirmant**](https://kirken.tinn.no/Konfirmant)

Fyll ut skjema for innskriving under fanen konfirmant.

**Prisen er kr 2 600**

som dekker leir på Gjennestad, Leir Skirva, egne konfirmantbøker samt servering og transport.

**Frist for å melde seg på er 15. august 2020**

Meld deg på helst innen 16.mai 2020

## Menigheten ønsker at konfirmanttiden skal være en god og lærerik tid for alle konfirmantene, fylt med fine opplevelser, erfaringer og kunnskap til å ta med seg videre i livet. For at tiden skal bli best mulig, avtaler vi på forhånd hva vi kan forvente av hverandre.

### Av menighetens ansatte og konfirmantledere kan dere forvente at:

* Vi bryr oss om konfirmantene.
* Vi gjør vårt beste for at konfirmanttiden skal være lærerik og minneverdig.
* Vi sammen med konfirmantene lager god undervisning og flotte aktiviteter.
* Vi sender ut informasjon i god tid og holder web-sidene kontinuerlig oppdaterte.
* Vi svarer på e-post og telefon.

### Av konfirmantene forventes det at:

* Du deltar på all undervisning og alle aktiviteter.
* Du deltar på minst 8 gudstjenester i løpet av konfirmanttiden.
* Du møter presis til timene og tar med Bibel og konfirmantperm.
* Du gir beskjed når du er forhindret fra å komme og tar igjen fravær med ekstratime eller oppgaveløsning.
* Du utfører en annen oppgave i menigheten dersom du ikke møter på fasteaksjon.

### Av de foresatte forventes det at:

* Dere møter på foreldremøtene.
* Dere leverer dokumentasjon og informasjonsskjemaer innen de oppsatte fristene.
* Dere sender skriftlig melding til prest på forhånd dersom konfirmanten er nødt til å være borte fra en del av opplegget.
* Dere følger opp og støtter konfirmantene. Gudstjenestene som inngår i konfirmantopplegget er åpne for alle, og dere er hjertelig velkommen.
* I forbindelse med Kirkens Nødhjelps sin fasteaksjon som foregår i slutten av mars 2021 trenger vi hjelp til å kjøre konfirmantene.
* Konfirmantleiren på Gjennestad trenger noen konfirmantforeldre til å være nattevakt.
* Skirvaleiren: nattevakter og kjøkkentjeneste.

Ta gjerne kontakt på mail: [post@kirken.tinn.no](mailto:post@kirken.tinn.no) eller tlf: 3508 2860 eller 9014 8143

**Hilsen oss som arbeider med konfirmasjon i Rjukan kirke.**